1. ปัจจัยความเสี่ยง

ธุรกิจโรงแรม เป็นธุรกิจที่ต้องเผชิญต่อปัจจัยความเสี่ยงต่างๆ มากมาย
ทั้งความเสี่ยงจากการประกอบธุรกิจของบริษัทเอง
และความเสี่ยงจากปัจจัยภายนอกซึ่งอยู่เหนือการควบคุมของบริษัท ปัจจัยความเสี่ยงต่างๆ
อาจส่งผลกระทบโดยตรงต่อการดำเนินธุรกิจของบริษัทอย่างมีนัยสำคัญ
และมีผลทำให้บริษัทไม่สามารถบรรลุเป้าหมายในการดำเนินงานได้

บริษัทจึงได้ตระหนักถึงความสำคัญของการบริหารจัดการความเสี่ยง
โดยได้เริ่มศึกษากรอบในการบริหารความเสี่ยงและดำเนินการตามกระบวนการบริหารความเสี่ยงขององค์กรตั้งแต่ปี
2548 รวมทั้งได้กำหนดเป็นนโยบายการบริหารความเสี่ยงเพื่อปรับใช้ทั้งองค์กร
โดยมีการจัดตั้งแผนกบริหารความเสี่ยง และ คณะกรรมการบริหารความเสี่ยง
เพื่อทำหน้าที่บริหารความเสี่ยงทั้งองค์กรให้เกิดประสิทธิภาพสูงสุด

อย่างไรก็ตาม นอกเหนือจากความเสี่ยงที่ได้กล่าวถึงในเอกสารฉบับนี้แล้ว ยังมีความเสี่ยงอื่นๆ
ที่อาจเกิดขึ้นโดยที่บริษัทยังไม่อาจทราบได้ในขณะนี้ หรือ
เป็นความเสี่ยงที่บริษัทมีความเห็นในขณะนี้ว่าไม่มีผลกระทบอย่างมีนัยสำคัญต่อการประกอบการหรือการดำเนินธุรกิจของบริษัท
ดังนั้น ผู้ลงทุนควรพิจารณาปัจจัยความเสี่ยงอื่นๆ ตามที่เห็นสมควรเพื่อเป็นข้อมูลประกอบด้วย

ความเสี่ยงจากปัจจัยภายใน

ความเสี่ยงทางด้านกลยุทธ์

-   ความเสี่ยงจากการบริหารจัดการเพื่อรองรับการขยายธุรกิจ

ต่อเนื่องจากปี 2550 ในปี 2551
ยังคงเป็นช่วงที่บริษัทมีโครงการขยายธุรกิจทั้งในประเทศและต่างประเทศ
เพื่อเพิ่มศักยภาพในการแข่งขันและลดความเสี่ยงจากการที่บริษัทมีรายได้ส่วนใหญ่จากในประเทศ
รวมทั้งขยายขอบข่ายการดำเนินธุรกิจออกไปยังตลาดต่างประเทศมากขึ้น
โดยมุ่งเน้นไปที่ภูมิภาคตะวันออกลาง ประเทศอินเดีย และภูมิภาคเอเชียตะวันออก
ซึ่งตลาดเหล่านี้มีกลุ่มลูกค้าเป้าหมายที่มีกำลังซื้อสูง และยังเป็นตลาดที่ยังสามารถเติบโตได้อีกมาก
จากการขยายธุรกิจอย่างต่อเนื่องและรวดเร็ว
ส่งผลให้มีค่าใช้จ่ายในการดำเนินงานและการลงทุนที่สูงไม่ว่าจะเป็นในด้านเทคโนโลยี่ สารสนเทศ
และบุคลากร ในขณะที่รายได้ที่คาดว่าจะได้จากการรับบริหารโรงแรมยังไม่บรรลุตามเป้าหมาย
ในการขยายธุรกิจดังกล่าวก่อให้เกิดปริมาณและความซับซ้อนของการดำเนินงานเพิ่มขึ้นอย่างมาก
ดังนั้น หากการบริหารจัดการและกำกับดูแลบริษัทและบริษัทย่อยยังไม่มีประสิทธิภาพและประสิทธิผล
ไม่มีทิศทางกลยุทธ์ที่มีความชัดเจนและสอดคล้องกัน รวมทั้งไม่มีระบบการบริหารบุคลากรที่ดี
อาจส่งผลกระทบทั้งทางตรงและทางอ้อมต่อผลประกอบการโดยรวมของบริษัท

ดังนั้น บริษัทจึงได้มีการปรับโครงสร้างบริษัทใหม่
และจัดตั้งบริษัทย่อยใหม่ขึ้นเพื่อให้มีความชัดเจนในด้านการบริหารงาน ในด้านระบบการบริหารบุคคล
บริษัทได้สรรหาบุคลากรทั้งในระดับบริหารที่มีคุณวุฒิและประสบการณ์จากโรงแรมระดับ 5
ดาวจากต่างประเทศ เพื่อรองรับการขยายตัวของธุรกิจ
และเพื่อยกระดับมาตรฐานของโรงแรมให้ดีขึ้น นอกจากนี้
บริษัทยังได้ลงทุนในด้านระบบสารสนเทศต่างๆ ที่ช่วยสนับสนุนงานทางด้านการขายและการตลาด
เพื่อเพิ่มศักยภาพในการแข่งขันกับโรงแรมคู่แข่งทั่วโลก

ความเสี่ยงด้านการดำเนินธุรกิจ

-   ความเสี่ยงจากการรับจ้างบริหารโรงแรม

ในปี 2550 และ ปี 2551 บริษัทและบริษัทย่อยมีรายได้จากการรับจ้างบริหารโรงแรมคิดเป็นร้อยละ
3.0 และร้อยละ 4.0 ของรายได้รวม ตามลำดับ
โดยสัญญารับจ้างบริหารโรงแรมมีอายุสัญญาอยู่ระหว่าง 2-15 ปี
บริษัทและบริษัทย่อยจึงอาจมีความเสี่ยงที่เกิดจากโรงแรมที่บริษัทและบริษัทย่อยรับบริหารจะบอกเลิกสัญญาก่อนกำหนด
หรือไม่ต่อสัญญาหลังจากหมดอายุสัญญา ซึ่งจะมีผลกระทบต่อรายได้โดยรวมของบริษัท
บริษัทและบริษัทย่อยได้มีการจัดทำสัญญารับจ้างบริหารที่มีเงื่อนไขรัดกุมมากขึ้น
เพื่อลดความเสี่ยงที่จะไม่ได้รับค่าชดเชยจากการที่คู่สัญญายกเลิกสัญญารับจ้างบริหารก่อนกำหนด

บริษัทได้ตระหนักดีว่าเครื่องหมายการค้าของบริษัทเป็นของคนไทย
ยังมีความแข็งแกร่งสู้กับเครื่องหมายการค้าของต่างชาติที่มีเครือข่ายครอบคลุมทั่วโลกไม่ได้
จึงได้พยายามวางแผนงานการสร้างเครื่องหมายการค้าให้แข็งแกร่ง โดยเริ่มจากการทำ
Re-Branding เพื่อกำหนดประเภทของโรงแรมให้ชัดเจน การทำโฆษณาประชาสัมพันธ์
การหากลุ่มพันธมิตรทางการค้าให้มีเครือข่ายให้ครอบคลุมทั่วโลก
รวมทั้งการสร้างระบบการรวมศูนย์การจองห้องพัก (CRS) และระบบการเก็บข้อมูลลูกค้า (CIS)
เพื่อสร้างเครื่องหมายการค้าให้แข่งแกร่งเป็นที่ยอมรับและเป็นที่เชื่อถือกับโรงแรมที่มาให้รับบริหาร
นอกจากนี้ เพื่อเป็นการขยายฐานรายได้และลดความ
ผันผวนของรายได้จากการรับจ้างบริหารโรงแรม
บริษัทจึงได้มีนโยบายและแผนงานในการขยายการรับจ้างบริหารโรงแรมเพิ่มขึ้นอย่างต่อเนื่องทั้งภายในประเทศ
และต่างประเทศภายใต้เครื่องหมายการค้า ดุสิตธานี ดุสิตปริ๊นเซส ดุสิตดีทู ดุสิตเทวารัณย์ และ
ดุสิตเรสซิเด้นซ์

ในช่วงปี 2551 บริษัทได้ลงนามในสัญญาให้บริการให้คำปรึกษาทางเทคนิคและสัญญารับบริหารรวม 5
โครงการ โดยเป็นโครงการสปาในโรงแรมในต่างประเทศ 3โครงการ
และโรงแรมในต่างประเทศ 2 โครงการ ซึ่งโครงการต่างๆ
ข้างต้นจะเริ่มทยอยเปิดดำเนินการภายในระยะเวลาประมาณ 2 ปี ทั้งนี้
เพื่อเป็นการลดความเสี่ยงจากการที่คู่สัญญาจะบอกเลิกสัญญาก่อนที่จะมีการเปิดดำเนินการ
บริษัทได้ระบุเงื่อนไขโดยกำหนดเป็น เงินค่าชดเชย และคู่สัญญาจะต้องชดใช้ค่าใช้จ่ายต่างๆ
ที่เกิดขึ้นก่อนการดำเนินงานไว้อย่างชัดเจน

-   ความเสี่ยงจากการลงทุนในโครงการใหม่

นอกเหนือจากการขยายการรับจ้างบริหารโรงแรม
บริษัทและบริษัทย่อยยังมีนโยบายที่จะขยายการลงทุนในโครงการใหม่ๆ ที่มีผลตอบเเทนดี
เเละเป็นการสนับสนุนกลยุทธ์ในการขยายธุรกิจของบริษัทและบริษัทย่อยให้เติบโตยิ่งขึ้น
ทั้งนี้ในปีที่ผ่านมาบริษัทได้รับอนุมัติจากผู้ถือหุ้นในการออกหุ้นกู้วงเงินจำนวน 5,000 ล้านบาท
และได้มีการศึกษาการลงทุนในโครงการต่างๆ ทั้งในประเทศและต่างประเทศหลายโครงการ
แต่ทั้งนี้จะต้องพิจารณาถึงปัจจัยความเสี่ยงต่างๆ และผลตอบแทนจากการลงทุนควบคู่กันไป
เพื่อผลประโยชน์สูงสุดของบริษัท อย่างไรก็ตาม แม้จะมีการพิจารณาอย่างรอบคอบแล้ว
ในการลงทุนดังกล่าวบริษัทยังมีความเสี่ยง เช่น การยอมรับจากลูกค้า รายได้ที่ไม่เเน่นอน
การเปลี่ยนเเปลงค่าก่อสร้าง รวมทั้ง ค่าใช้จ่ายก่อนการเปิดอย่างเป็นทางการ

เพื่อเป็นการลดความเสี่ยงที่อาจเกิดขึ้น
บริษัทและบริษัทย่อยได้ว่าจ้างบริษัทเอกชนที่มีชื่อเสียงให้เข้ามาศึกษาความเป็นไปได้ของโครงการ
(Feasibility Study)
ก่อนที่จะนำมาผลการศึกษามาประกอบการตัดสินใจลงทุนในแต่ละโครงการโดยคณะกรรมการบริหารผู้ทรงคุณวุฒิ
เพื่อให้แน่ใจว่าโครงการต่างๆ ให้ผลตอบเเทนอยู่ในระดับที่น่าพอใจ
เเละสามารถเพิ่มมูลค่าโดยรวมให้กับบริษัทและบริษัทย่อย

-   ความเสี่ยงจากการบริหารจัดการโครงการปรับปรุงและพัฒนาโรงแรม

  สำหรับธุรกิจโรงแรม การปรับปรุงอาคาร รวมถึงสิ่งอำนวยความสะดวกต่างๆ ภายในโรงแรม
  (Renovation) มีความจำเป็นอย่างมาก
  บริษัทจึงมีนโยบายที่จะปรับปรุงและพัฒนาโรงแรมในเครือของบริษัทและบริษัทย่อย อยู่เป็นระยะ ๆ
  และมีการวางแผนการปรับปรุงครั้งใหญ่ (Major Renovation) ทุก 5-7 ปี
  ทั้งนี้เพื่อรักษาระดับมาตรฐานของโรงแรมให้อยู่ระดับ 5 ดาว และ 4 ดาว
  รวมทั้งเพื่อเป็นการเพิ่มศักยภาพของโรงแรมให้สามารถแข่งขันกับคู่แข่งในธุรกิจระดับเดียวกันได้

  บางครั้งการปรับปรุงตกแต่งโรงแรมบางแห่งไม่สามารถดำเนินการได้ตามแบบ
  เนื่องจากข้อจำกัดของโครงสร้างเดิม ทำให้ต้องมีการปิดปรับปรุงเป็นส่วนๆ
  ในขณะที่ยังมีการเปิดให้บริการลูกค้า
  จึงอาจเกิดอุปสรรคต่อการทำงานและทำให้งานแล้วเสร็จล่าช้ากว่ากำหนด
  ซึ่งอาจส่งผลกระทบทางด้านลบต่อการให้บริการและชื่อเสียงของโรงแรม
  นอกจากนี้การที่ไม่สามารถควบคุมงบประมาณการปรับปรุงให้เป็นไปตามที่กำหนดได้
  ยังเป็นปัจจัยเสี่ยงอีกปัจจัยหนึ่งที่มีผลทำให้ค่าใช้จ่ายของบริษัทและบริษัทย่อยเพิ่มขึ้น
  และมีผลทำให้รายได้ และกระแสเงินสดของบริษัทและบริษัทย่อยลดลงในที่สุด อย่างไรก็ตาม
  หลังจากที่บริษัทและบริษัทย่อยได้กำหนดระบบและแผนการดำเนินงานอย่างเป็นมาตรฐานสำหรับงานการปรับปรุงโรงแรม
  และประกาศใช้เป็นนโยบายของบริษัทตั้งแต่ปี 2550
  ทำให้การดำเนินงานเป็นระบบและมีประสิทธิภาพมากขึ้น
  สามารถลดปัญหาและผลกระทบที่อาจเกิดขึ้นจากงานปรับปรุงโรงแรมได้มาก
  รวมทั้งได้ผลงานที่มีคุณภาพ และอยู่ภายใต้งบประมาณ ตามระยะเวลาที่กำหนดไว้

  ในปี 2551 โครงการปรับปรุงตกแต่งภายในและภายนอกอาคาร งานปรับภูมิทัศน์โดยรอบอาคาร
  รวมไปถึงงานปรับปรุงระบบไฟฟ้า ประปา และป้องกันภัยภายในอาคารได้แล้วเสร็จตามกำหนด
  อย่างไรก็ตาม บางโรงแรมยังคงมีโครงการปรับปรุงภายในห้องพัก และห้องอาหาร
  ที่ยังคงดำเนินการต่อไปตามงบประมาณการปรับปรุงที่บริษัทและบริษัทย่อยได้ตั้งไว้ในปี 2552
  ซึ่งคาดว่าจะสามารถดำเนินการให้แล้วเสร็จได้ตามกำหนด

ความเสี่ยงด้านการเงิน

ณ วันที่ 31 ธันวาคม 2551 บริษัทและบริษัทย่อยมีภาระเงินกู้ระยะยาวกับสถาบันการเงินจำนวน
1,038 ล้านบาท เป็นวงเงินกู้ของ บริษัท ดุสิตธานี จำกัด (มหาชน) จำนวน 1,000 ล้านบาท
เพื่อใช้ปรับปรุงโรงแรม ซึ่งต้องคืนเงินต้นตั้งแต่ กุมภาพันธ์ 2550 ถึง สิงหาคม 2554
โดยชำระดอกเบี้ยราย 3 เดือน วงเงินกู้ของ บริษัท ดุสิตโฮเต็ลแอนด์รีสอร์ท จำกัด จำนวน 600
ล้านบาท เพื่อใช้ในการซื้อและปรับปรุงโรงแรมดีทู เชียงใหม่ กำหนดชำระคืนตั้งแต่ มีนาคม 2549
ถึง มีนาคม 2558 โดยชำระดอกเบี้ยราย 3 เดือน และวงเงินกู้ของบริษัท Philippine
Hotelier, Inc. จำนวน 510 ล้านเปโซ เพื่อใช้ปรับปรุงโรงแรมดุสิตธานี มะนิลา
กำหนดชำระคืนตั้งแต่ กุมภาพันธ์ 2552 ถึง กุมภาพันธ์ 2558 โดยชำระดอกเบี้ยราย 6 เดือน

ในสัญญาเงินกู้ระยะยาว บริษัทได้ตกลงกับเจ้าหนี้สถาบันการเงินว่าตลอดอายุสัญญาการกู้เงิน
จะดำรงอัตราส่วนหนี้สินต่อส่วนของผู้ถือหุ้นไม่เกิน 2 ต่อ 1
หากบริษัทไม่สามารถดำรงอัตราส่วนดังกล่าวตามสัญญาได้ จะถือว่าบริษัทผิดสัญญากู้ยืมเงิน
เจ้าหนี้มีสิทธิระงับการให้กู้ยืมเงินเเละ ถือว่าเงินกู้ทั้งหมดถึงกำหนดชำระทันที
ซึ่งหากเกิดกรณีผิดเงื่อนไขดังกล่าวจะมีผลต่อสภาพคล่องและฐานะการดำเนินงานของบริษัทและบริษัทย่อย

บริษัทได้ใช้เงินที่ได้รับจากการประกอบกิจการโรงแรม และรับบริหารโรงแรมในการชำระคืนเงินกู้
จึงมีความเสี่ยงหากเกิดเหตุการณ์ที่ส่งผลกระทบต่อรายได้ของบริษัทที่จะทำให้มีกระแสเงินสดไม่เป็นไปตามที่
ประมาณการไว้

อย่างไรก็ตาม ณ วันที่ 31 ธันวาคม 2551 บริษัทมีอัตราส่วนหนี้สินต่อส่วนของเจ้าของเพียง 0.46
ต่อ 1 ซึ่งเป็นไปตามนโยบายของบริษัทที่จะดำรงอัตราส่วนหนี้สินต่อส่วนของเจ้าของไม่เกิน 1 ต่อ 1
นอกจากนี้ ณ วันที่ 31 ธันวาคม 2551 บริษัทและบริษัทย่อยมีหนี้สินคงเหลือเท่ากับ 1,805 ล้านบาท
และมีกระแสเงินสดเพียงพอ ที่จะสามารถชำระเงินกู้ได้ตามกำหนด

ความเสี่ยงจากปัจจัยภายนอก

-   ความเสี่ยงในด้านการแข่งขันและการเพิ่มขึ้นของคู่แข่ง

  ห้องพัก ธุรกิจโรงแรมในหลายๆ แห่งมีการแข่งขันสูง
  โดยกลุ่มบริษัทต้องแข่งขันกับโรงแรมทั้งในระดับประเทศ ระดับภูมิภาค
  และโรงแรมในแต่ละท้องถิ่น ซึ่งคู่แข่งบางรายเป็นเครือโรงแรมที่มีเครือข่ายต่างประเทศ
  รวมทั้งที่มีฐานะทางการเงินที่มีสภาพคล่องและแหล่งเงินทุนที่ถูกกว่า นอกจากนี้ เซอร์วิส
  อพาร์ตเมนท์ (Serviced Apartments) หรือแม้กระทั่งโรงพยาบาลเอกชนหลายๆ
  แห่งได้ทำการเปลี่ยนรูปแบบการให้บริการแบบใหม่
  โดยจัดสรรห้องจำนวนหนึ่งไว้สำหรับบริการผู้ที่ต้องการพักระยะสั้น
  หากการให้บริการนั้นเป็นในรูปแบบของโรงแรมจะส่งผลทำให้ธุรกิจดังกล่าวเป็นคู่แข่งในธุรกิจโรงแรมเช่นกัน
  ดังนั้น การเข้ามาของคู่แข่งในแต่ละประเภทและในแต่ละแหล่ง
  ทำให้จำนวนห้องพักเพิ่มมากขึ้นกว่าความต้องการ และอาจทำให้ส่วนแบ่งทางการตลาดลดลง

  ห้องอาหาร ปัจจุบันมีร้านอาหารนอกโรงแรมเกิดขึ้นมากซึ่งมีประเภทอาหาร รูปโฉม
  และระดับบริการ ที่แตกต่างกัน
  ทำให้ผู้บริโภคมีทางเลือกมากขึ้นทำให้ส่วนแบ่งการตลาดด้านอาหารและเครื่องดื่มได้กระจายไปด้วย

  ทั้ง 2 กรณีดังกล่าวบริษัทและบริษัทย่อยมีแนวทางที่จะลดความเสี่ยง
  โดยการเน้นการให้บริการแก่ลูกค้าให้เกิดความประทับใจเพื่อรักษาฐานลูกค้าเดิมไว้
  ทำการตลาดในการแสวงหาลูกค้าใหม่ๆ โดยมี Promotion และ Packages
  เพื่อดึงดูดลูกค้าในส่วนห้องพักและห้องอาหาร
  และมีการพัฒนาบุคลากรโดยจัดฝึกอบรมให้มีความรู้ด้านบริการอย่างสม่ำเสมอ
  ซึ่งเป็นหัวใจสำคัญของธุรกิจ การปรับปรุงโรงแรมให้มีความทันสมัย
  และอำนวยความสะดวกสบายให้แก่ลูกค้า
  รวมทั้งมีการควบคุมต้นทุนการดำเนินการเพื่อเพิ่มความสามารถในการแข่งขัน

-   ความเสี่ยงจากภาวะวิกฤตเศรษฐกิจการเงินโลก

  สถานการณ์เศรษฐกิจโลกถดถอยเริ่มส่อเค้ามานับตั้งแต่ปลายปี 2550
  โดยเริ่มจากปัญหาหนี้ด้อยคุณภาพ (sub-prime)
  ในภาคอสังหาริมทรัพย์ที่เกิดขึ้นกับตลาดเงินของประเทศสหรัฐอเมริกา
  ทำให้ธนาคารโลกคาดการณ์ว่าเศรษฐกิจของโลกในปี 2551 จะชะลอตัว
  จนกระทั่งวิกฤตการเงินในประเทศสหรัฐอเมริกาทวีความรุนแรงมากขึ้นและลุกลามเป็นวงกว้างออกไปยังประเทศในยุโรป
  และเอเชีย จนกลายเป็นวิกฤตเศรษฐกิจการเงินโลก
  ซึ่งไม่ได้มีผลกระทบต่อภาคการเงินเพียงอย่างเดียว แต่ยังส่งผลกระทบต่อภาคอุตสาหกรรมต่างๆ
  ด้วย

  สำหรับประเทศไทย ได้รับผลกระทบจากวิกฤตการเงินโลกอย่างชัดเจนในไตรมาสที่ 4 ของปี
  2551 ซึ่งส่งสัญญาณการชะลอตัวต่อภาคการผลิตของหลายอุตสาหกรรม โดยเฉพาะภาคการส่งออก
  ทางด้านการบริโภคและการลงทุนภาคเอกชนได้ชะลอตัวตามการถดถอยของความเชื่อมั่นของผู้บริโภคและภาคธุรกิจ
  ส่วนด้านอุตสาหกรรมการท่องเที่ยวและธุรกิจโรงแรมได้รับผลกระทบจากภาวะเศรษฐกิจโลกเช่นกัน
  เนื่องจากจำนวนนักท่องเที่ยวและ นักธุรกิจชาวต่างชาติที่จะเดินทางเข้ามาในประเทศลดลง
  ในขณะที่ความถี่ในการเดินทางก็ลดลงด้วย

-   ความเสี่ยงจากสถานการณ์ด้านการเมืองและเศรษฐกิจภายในประเทศ

  ในช่วงปี 2551 ถือได้ว่าเป็นอีกปีที่ประเทศไทยมีภาวะความวุ่นวายทางด้านการเมืองอย่างมาก
  ได้มีการเปลี่ยนนายกรัฐมนตรี 4 ท่าน
  เกิดการประท้วงจากกลุ่มที่มีความเห็นแตกต่างทางด้านการเมืองเกือบตลอดทั้งปี
  และความวุ่นวายได้ขยายขอบเขตออกไปในภูมิภาคต่างๆของประเทศและทวีความรุนแรงถึงขั้นที่รัฐบาลต้องประกาศภาวะฉุกเฉิน
  และที่เลวร้ายที่สุดคือการประท้วงปิดสนามบินสุวรรณภูมิและสนามบินดอนเมืองเมื่อปลายเดือนพฤศจิกายน
  ทั้งนี้สถานการณ์ทางการเมืองที่เกิดขึ้นส่งผลเสียอย่างมากต่อความเชื่อมั่นและภาพลักษณ์ของประเทศ
  ซึ่งเผยแพร่ผ่านไปตามสื่อต่างๆ ทั่วโลก
  และหลายประเทศได้มีคำเตือนประชาชนให้ระมัดระวังเกี่ยวกับความปลอดภัยในการการเดินทางมายังประเทศไทย
  นอกเหนือจากความวุ่นวายทางการเมืองดังที่กล่าวไปแล้วสถานการณ์การก่อความไม่สงบทางภาคใต้ก็ยังคงยืดเยื้ออยู่อย่างต่อเนื่อง

  นอกจากนี้ ในปี 2551 เศรษฐกิจไทยยังเผชิญกับปัจจัยข้อจำกัดและความเสี่ยงหลายประการ
  ได้แก่ ราคาน้ำมันที่ปรับตัวสูงขึ้นเป็นประวัติการณ์ตั้งแต่ต้นปีจนถึงปลายไตรมาสที่ 3
  ซึ่งมีผลทำให้ราคาสินค้าโภคภัณฑ์ต่างๆ ปรับสูงขึ้นตามไปด้วย
  รวมไปถึงค่าใช้จ่ายในการเดินทางที่มีค่าน้ำมันเชื้อเพลิงเป็นต้นทุนหลัก
  และมีผลผลักดันให้ต้นทุนและค่าครองชีพประชาชนเพิ่มสูงขึ้น
  อำนาจการจับจ่ายใช้สอยจากทั้งภาคประชาชนและภาคธุรกิจลดลง
  เนื่องจากความพยายามที่จะควบคุมต้นทุนและประหยัดค่าใช้จ่าย

  สถานการณ์ดังกล่าวที่เกิดขึ้นในประเทศล้วนส่งผลกระทบโดยตรงต่ออุตสาหกรรมท่องเที่ยว
  และธุรกิจโรงแรม บริษัทและบริษัทย่อยได้ตระหนักถึงความเสี่ยงข้อนี้ดี
  จึงพยายามปรับกลยุทธ์ทางการตลาด และ
  หาแนวทางการกระจายความเสี่ยงโดยการเพิ่มรายได้จากภูมิภาคอื่นๆ เช่น ตะวันออกกลาง
  ประเทศอินเดีย และประเทศจีน
  เพื่อไม่ให้การขยายธุรกิจกระจุกตัวอยู่ในประเทศหรือเพียงภูมิภาคเดียวเท่านั้น

-   ความเสี่ยงจากภัยธรรมชาติ

  การเกิดภัยธรรมชาติ เช่น พายุ อุทกภัย แผ่นดินไหว
  ส่งผลกระทบต่อธุรกิจโรงแรมเเละการท่องเที่ยวโดยตรง อย่างไรก็ตาม
  บริษัทได้ทำประกันภัยกับบริษัทประกันภัยที่มีความมั่นคงและมีชื่อเสียง โดยคุ้มครอง
  ความเสียหายที่อาจเกิดกับลูกค้าหรือบุคคลที่ 3 (Third Party Liability)
  โดยปัจจุบันได้จัดทำเป็นกรมธรรม์ร่วมกันสำหรับโรงแรมในเครือทั่วโลก (Global Liability
  Insurance) รวมถึงการทำประกันความเสียหายเมื่อธุรกิจหยุดชะงัก
  เพื่อชดเชยรายได้ที่ต้องเสียไป (Business Interruption) ทั้งนี้
  บริษัทได้มีการพิจารณาทบทวนเงื่อนไขและวงเงินประกันให้มีความเหมาะสมทุกปี
  รวมทั้งได้การจัดตั้งคณะกรรมการเพื่อพิจารณาการจัดทำประกัน (Insurance Committee)
  พิจารณาประเด็นต่างๆ ที่เกี่ยวกับการจัดทำประกันก่อนที่จะเสนอขออนุมัติ นอกจากนี้
  บริษัทได้มีมาตรการลดความเสี่ยงด้วยการซักซ้อมแผนฉุกเฉิน
  และออกเป็นนโยบายเพื่อถือปฏิบัติสำหรับโรงแรมต่างๆ ในเครือด้วย

  ในอดีตที่ผ่านมา กรณีของเหตุการณ์ภัยธรรมชาติที่ทำให้เกิดความเสียหายต่อทรัพย์สิน
  และทำให้การดำเนินงานของโรงแรมต้องหยุดชะงัก
  บริษัทได้รับค่าชดเชยความเสียหายที่เกิดขึ้นอย่างพอเพียงจากบริษัทประกันภัย

-   ความเสี่ยงจากการผันผวนของอัตราดอกเบี้ย

  บริษัทและบริษัทย่อยมีภาระหนี้สินกับสถาบันการเงิน ณ วันที่ 31 ธันวาคม 2551 ประมาณ 1,295
  ล้านบาท และอาจจะต้องมีการกู้ยืมเงินเพื่อใช้ในการปรับปรุงตกแต่งโรงแรม
  และการลงทุนในโครงการต่างๆ
  บริษัทอาจมีความเสี่ยงจากความผันผวนของอัตราดอกเบี้ยในอนาคต
  ซึ่งจะส่งผลกระทบต่อผลการดำเนินงานและกระแส เงินสดของบริษัทได้

  ในส่วนของการจัดหาแหล่งเงินกู้ บริษัทได้รับอนุมัติจากที่ประชุมผู้ถือหุ้นในการออกหุ้นกู้เพื่อรองรับ
  ไว้แล้วเป็นวงเงินจำนวน 5,000 ล้านบาท โดยในการออกหุ้นกู้
  บริษัทสามารถกำหนดอัตราดอกเบี้ยคงที่ ไว้ในกำหนดระยะเวลาของหุ้นกู้
  ซึ่งจะสามารถลดความเสี่ยงจากการผันผวนของอัตราดอกเบี้ยได้

  อย่างไรก็ตามบริษัทควบคุมความเสี่ยงโดยกำหนดเป็นนโยบายให้บริษัทมีอัตราส่วนหนี้สินต่อส่วนของเจ้าของไม่เกิน
  1 ต่อ 1 ทั้งนี้ เพื่อไม่ให้บริษัทมีภาระดอกเบี้ยจ่าย และภาระการคืนเงินต้นมากเกินไป

-   ความเสี่ยงจากอัตราแลกเปลี่ยนที่ผันผวน

บริษัทมีรายได้ส่วนหนึ่งจากโรงแรมในต่างประเทศ เช่นที่ สหรัฐอาหรับเอมิเรตส์ เเละฟิลิปปินส์
ตามสัญญาการบริหารและการตลาดที่บริษัทได้ทำขึ้นนั้นระบุให้การรับค่าบริหารเป็นสกุลเงินดอลล่าร์สหรัฐเพียงสกุลเดียว
แต่การทำสัญญาขายห้องและการรับชำระเงินค่าห้องพักและค่าแพ็คเกจในบางกรณีอาจกำหนดให้ชำระเป็นสกุลเงินต่างประเทศอื่น
เช่น ปอนด์อังกฤษ เยน ยูโร ฯลฯ นอกจากนี้ยังมีการขายผ่านทาง Website
ซึ่งบริษัทจะกำหนดราคาห้องพักเป็นสกุลเงินดอลล่าร์สหรัฐ ดังนั้น หากค่าเงินบาทแข็งค่าขึ้น
จะมีผลให้บริษัทมีความเสี่ยงจากรายได้ที่ลดลงเมื่อมีการแลกเปลี่ยนสกุลเงินกลับมาเป็นเงินบาท

อย่างไรก็ตาม
ปัจจุบันผลกระทบดังกล่าวยังมีไม่มากเนื่องจากรายได้หลักของบริษัทและบริษัทย่อยเป็นเงินสกุลบาท
บริษัทจึงยังมิได้มีการทำสัญญาป้องกันความเสี่ยงจากอัตราแลกเปลี่ยนไว้
หากบริษัทพิจารณาเห็นว่าอัตราแลกเปลี่ยนมีความผันผวนมาก
หรือมีแนวโน้มที่อาจจะส่งผลกระทบกับรายได้ของบริษัทอย่างมีสาระสำคัญ
บริษัทจะพิจารณาใช้เครื่องมือทางการเงินเพื่อลดความเสี่ยงดังกล่าว